AFRIKAANSE OPSOMMING: Om gasturbiene verbranders te ontwerp is 'n duur en iteratiewe proses wat afhanklik is van empiriese modellering. Die ontwerp van nuwe, lae emissie verbranders kan vergemaklik word deur 'n ontwerpsproses te volg wat op verskeie vlakke van akkuraatheid staat maak. Hierdie proses behels die ontwikkeling van lae orde fisika modelle, wat gekalibreer word met hoë akkuraatheid simulasies, en dan gebruik word in veeldoelige optimeringsstudies. Die huidige werk dra by tot hierdie proses deur 'n metode vir hoë akkuraatheid multi-fisika simulasies van 'n impak/effusie verkoelingsskema van 'n verbrander voering te verskaf. Die besonderhede van die ontbrandende vloeiveld en die se interaksie met die voering word vasgevang in 'n gekoppelde warmte-oordrag be- rekeningsvloeidinamika model. Hierdie metode is in die verlede reeds suksesvol gebruik om suiwer effusie verkoeling te bestudeer, maar is tot dusver nog nie gebruik om impak/effusie verkoeling in 'n verteenwoordigende verbrander te on- dersoek nie.Die bydrae van straling word ook in die modelering ondersoek, wat nog nie voorheen bestudeer is nie. Die geldigheid van die metode word bevestig deur dit te vergelyk met 'n eenvoudige eksperimentele gevallestudie voor dit op 'n verteenwoordigende gasturbiene verbrander aangewend word. Die huidige studie bewys dat hierdie metode die impak/effusie verkoelingsprestasie binne 1% kan voorspel vir 'n eenvoudige geval. Die verbrander gevallestudie bring verskeie 3D effekte wat nie in die lae orde model vasgevang word nie, aan die lig. Die merkwaardigste van hierdie effekte is 'n sterk interaksie tussen die kolkende vlam en die verkoelingsfilm. Hierdie waarnemings verskaf inligting ten einde aanbevelings te maak vir verbeteringe aan die lae orde model. Daar word verder gewys dat die stralings-warmtevloed tot en met 33% van die totale warmtevloed bydrae, en dus is die insluiting van stralingsmodelering in hierdie studie geregverdig. Laastens word 'n sterk sensitiwiteit vir roetneerslag aangedui, wat kan lei tot 'n potensiële verdubbeling van die warmtevloed as gevolg van straling. 'n Verdere ondersoek word benodig om die vlak van roetneerslag op die voering te beraam. So 'n raming sal toelaat dat die emissiwiteit verspreiding van die voering meer betroubaar bereken kan word.